Højesteret slog fredag fast, at to mænd skal otte år i fængsel for at have tævet invalid mand til døde i Vodskov i 2005. Den ene mand udvises for bestandig. Højesteret viste fredag ingen nåde over for to mænd, der tidligere er idømt otte års fængsel, fordi de tilbage i 2005 bankede en invalid mand til døde i Vodskov. Højesteret stadfæstede til punkt og prikke landsrettens domme over den 19-årige Stefan Gaardboe Danielsen og den 23-årige libanesisk fødte Mohammad Jumaa - inklusiv sidstnævntes udvisningsdom. Jumaa havde bedt Højesteret om at tage stilling til, om sagen mod ham kunne gå om i Vestre Landsret. Danielsen havde blot bedt om en mildere straf, men ingen af delene kom altså på tale. I stedet skal de nu betale sagens omkostninger. Den 16. juli 2005 døde den 54-årige Steven Noer af de kvæstelser, som de to mænd i selskab med en tredje påførte ham, fordi han solgte hash. Tæskeholdet befandt sig imidlertid i samme branche, og derfor gennembankede de den 54-årige i hans hjem med adskillige knytnæveslag og spark, inden Stefan Danielsen slog ham flere gange i hovedet med en kløfthammer. /ritzau/

Opsummering:
Libanesisk gerningsmand udvises for bestandig